**REGULAMENTUL SPECIFIC**

**DE ORGANIZARE ȘI DESFĂȘURARE A CONCURSULUI NAȚIONAL**

**,,EURO QUIZ”**

**-valabil pentru anul școlar 2021-2022-**

În cadrul inițiativei „Campaniile Educaționale pe teme legate de U.E.” Reprezentanța Comisiei Europene în România, în parteneriat cu Ministerul Educației, organizează concursul național „Euro Quiz”. Competiția este cuprinsă în *Calendarul competițiilor naționale pe discipline școlare la care participă elevi români, în anul școlar 2021-2022*, aprobat de M.E. cu nr. 25.810/21.02.2022, la lit. B, poziția 45 și se adresează tuturor elevilor din învățământul gimnazial (clasele V-VIII) din România, conform următoarelor reguli:

**Articolul I –** **Tematică și obiective**

Concursul „Euro Quiz” este un concurs național online, cu întrebări și răspunsuri despre istoria, prezentul și viitorul Uniunii Europene, deschis elevilor din școlile gimnaziale din întreaga țară, prin intermediul căruia, Reprezentanța Comisiei Europene în România se apropie de tinerele generații și de familiile acestora.

„Euro Quiz” promovează valorile culturale și etice fundamentale, spiritul de fair-play, competitivitatea și comunicarea interpersonală și contribuie la formarea, dezvoltarea și exersarea competențelor de gândire critică și de comunicare rațională, precum și la formarea și dezvoltarea atitudinilor social-civice democratice, necesare tinerei generații pentru participarea activă la viața socială.

**Articolul II – Scop**

Concursul „Euro Quiz” are drept scop încurajarea lucrului în echipă, îmbogățirea cunoștințelor despre Europa și Uniunea Europeană, cultivarea unei atitudini critice în rândul tinerilor și conștientizarea valorilor cetățeniei active și democratice, prin înțelegerea informată a realităților sociale, susținerea dialogului interetnic și a nondiscriminării, exersarea atitudinii tolerante și deschise față de diferențele sociale, etnice, economice, etc., care pot constitui bariere în comunicare.

**Articolul III – Grup țintă**

Concursul național „Euro Quiz” este deschis tuturor elevilor de gimnaziu, clasele a V a – a VIII a. Unitățile de învățământ se pot înscrie în competiție numai cu echipe compuse din elevi care, până la data înscrierii, aparțin ciclului gimnazial (format din clasele a V a, a VI, a VII a și a VIII a).

**Articolul V – Formatul concursului**

Concursul „Euro Quiz” se desfășoară online, în echipe formate din 4 elevi. În timpul concursului online, fiecare echipă va trebui să răspundă, într-un interval de timp limitat (75 de minute), la o succesiune de max. 50 de întrebări privind Europa și valorile Uniunii Europene, rolul instituțiilor europene, istoria, geografia, arta și gastronomia statelor membre ale U.E. Întrebările din concurs sunt întrebări cu răspuns multiplu (au mai multe variante de răspuns ), iar echipele trebuie să selecteze răspunsul corect.

**Articolul VI – Înscrierea în competiție**

**VI.1.** Înscrierea în competiție se face prin completarea formularului-tip de înscriere disponibil pe site-ul de desfășurare a concursului „Euro Quiz”. Unitățile de învățământ, prin profesorii coordonatori, completează, până la termenul limită prevăzut pentru înscrierea în competiție, formularele-tip de înscriere la concurs, disponibile odată cu lansarea competiției. În formularele-tip se solicită componența nominală a echipelor înscrise în competiție. Componența nominală a echipelor va putea fi modificată și comunicată organizatorului, în timp util. În ultimile 7 zile înainte de etapa județeană/etapa națională nu se mai acceptă modificări la componența echipei. Nu sunt acceptate în concurs echipele înscrise după termenul limită de înscriere.

**VI.2.** Fiecare echipă va fi compusă din patru elevi, de la aceeași clasă sau din clase diferite, de la aceeași unitate de învățământ.

**VI.3.** La etapa județeană se pot înscrie mai multe echipe din aceeași unitate de învățământ. Echipele înscrise la concurs trebuie să aibă profesori coordonatori diferiți. Un profesor nu poate coordona echipe de la 2 (două) sau mai multe unități de învățământ.

**VI.4** Poate fi profesor coordonator orice cadru didactic care îndeplinește, cumulat, următoarele condiții: a) este cadru didactic în unitatea de învățământ din care provin elevii din echipă; b) selectează elevii și înscrie echipa în concurs; c) realizează pregătirea elevilor pentru concurs; d) reprezintă echipa în competiție; e) asigură comunicarea pe toată perioada derulării competiției.

**VI.5**. Reprezentanța Comisiei Europene în România, împreună cu consilierul/inspectorul general din Ministerul Educației care coordonează competiția, centralizează înscrierile și transmit Inspectoratelor Școlare Județene/al Municipiului București numărul de unități școlare înscrise în competiție.

**Articolul VII – Desfășurarea concursului**

**VII.1.** Reprezentanța Comisiei Europene în România și Inspectoratele Școlare Județene/al Municipiului București promovează competiția în toate unitățile de învățământ gimnazial și transmit, dacă este cazul, precizări metodologice și detalii tehnice privind organizarea etapelor concursului. Reprezentanța Comisiei Europene în România pune la dispoziția profesorilor coordonatori materiale informative și resurse educaționale pentru pregătirea elevilor.

**VII.2**. Etapa județeană/a municipiului București.

**VII.2.1**. La această etapă, o unitate de învățământ poate fi reprezentată de un număr nelimitat de echipe.

**VII.2.2.** Etapa județeană se desfășoară în toate județele în aceeași zi, în același interval orar. Toate echipele înscrise în competiție intră online la ora anunțată de către organizatori.

**VII.2.3.** În funcție de numărul de echipe participante la etapa județeană și de rezultatele obținute de elevi (nr. de puncte acumulate și timpul de răspuns, indicat de cronometrul competiției) organizatorii vor anunța, prin inspectoratele școlare, echipele calificate pentru etapa națională a concursului.

**VII.3.** Etapa națională

**VII.3.1.** La etapa națională, toate echipele intră în concurs la aceeași oră. Aceasta va fi comunicată profesorilor coordonatori odată cu anunțarea calificării pentru etapa națională.

**VII.3.2.** În funcție de rezultatele obținute de elevi (nr. de puncte acumulate și timpul de răspuns, indicat de cronometrul competiției) organizatorii vor anunța echipele câștigătoare.

**VII.4.** Festivitatea de premiere va avea loc la sediul Reprezentanței Comisiei Europene în România, strada Vasile Lascăr nr. 31, București, la data comunicată în calendarul concursului național „Euro Quiz”.

**Articolul VIII – Dispoziții finale**

**VIII.1.** După lansarea competiției, Reprezentanța Comisiei Europene în România, în parteneriat cu Ministerul Educației, va organiza o serie de întâlniri online, cu scop de informare și prezentare a formatului concursului național „Euro Quiz”. La aceste întâlniri online pot participa atât profesori cât și elevi. Participarea la aceste întâlniri de informare nu atrage după sine obligația înscrierii în competiție.

**VIII.2.** Etapele concursului național „Euro Quiz” se desfășoară online și nu se admit contestații.

**VIII.4.** Toți profesorii coordonatori vor deține și vor transmite, la cererea organizatorilor, pentru fiecare elev din echipă, acordul semnat de părinte/reprezentant legal (formularul GDPR) pentru utilizarea imaginii elevilor participanți la concursul național „Euro Quiz”.